**Тим „Из круга“**

**Улога центара за социјални рад у систему заштите жена жртава насиља**

**Београд, фебруар 2018. године**

Насиље у породици и у партнерским односима је вековима присутан проблем. Културолошки, средински, традиционални и други утицаји који су од битног значаја за функционисање целокупне заједнице су насилничко понашање толерисали. На тај начин је насилнички облик понашања у породици и у партнерским односима понекад прихваћен као '' део традиције'' и без потребе за променом.

Друштвену реалност у нашој земљи обележава распрострањеност насиља са веома тешким облицима и начинима испољавања и са несагледивим последицама. Научени модели насилничког понашања у оквиру породице се преносе и у друге средине (школе, улице...) што ''изводи'' ову проблематику из оквира породице и доприноси даљем ширењу, односно прихватању као „одговарајућег“, у решавању конфликтних ситуација од стране других угрожених појединаца и група (нарочито међу децом и младима као најосетљивијом групацијом). Последице таквог неодговарајућег односа доприносе урушавању основних моралних норми и начела, негативно утичу и на функционисање институција а угрожено је остваривање основних људских права појединаца и група.

У ери ерупције свеопштег насиља у једном друштву, вест у медијима да је једна жена жртва насиља, делује као уобичајена. Устав, као највиши правни акт, обавезује на једнаке могућности и прописује право на равноправност полова. Међутим, свеукупно гледано, број мушкараца који су жртве насиља, малтене је на нивоу статистичке грешке.

Насиље над женама представља друштвени проблем којим се директно повређују људска права. Државе су се, путем међународних споразума, обавезале да раде на спречавању ове појаве и штите жртве овог вида насиља. Међутим, културолошке разлике, традиција и социјални контекст појединих држава представљају препреке у имплементацији регулаторних механизама чиме одржавају потчињеност и предрасуде којима се правда насиље над женама.

Како правна регулатива једне земље формално и стварно успоставља оквире у којима се спроводи заштита жена од насилног понашања, неопходне је периодично радити овакве анализе, којима би, поред посебне пажње усмерене на законску регулативу Републике Србије, акценат био стављен на сагледавање добрих решења, али и указивање на недостаке читавог система, не само у правним оквирима, већ и у њиховој примени и спровођењу у пракси.

Са усвајањем међународних инструмената који уређују домен заштите жена од насилног поступања, отпочело се осамдесетих година прошлог века. Тада су се, на нивоу Уједињених нација, појавиле Конвенција о елиминисању свих облика дискриминације жена , пратећи Протокол као и Општа препорука Комитета УН број 19 - за елиминисање свих облика дискриминације жена. Како препорука као правни инструмент има опциони карактер, није имала правну снагу да обавеже државе на искорењивање и санкционисање насилног понашања. Регулатива Уједињених нација познаје и Декларацију о елиминисању насиља према женама која је усвојена 1993. године а у којој се наводи да се насиље над женама темељи на историјској неједнакости у односима моћи између мушкараца и жена која је довела до мушке доминације са једне и потчињавања жене са друге стране. На идејама равноправности и унапређења положаја жена у свим облицима друштвеног функционисања почивају и Пекиншка декларација и Платформа за акцију које, између осталог, наглашавају важност равноправних подела породичних одговорности, као и складан партнерски однос који представља круцијалан значај за добробит партнера и њихових породица.

Међутим, први међународни, правно обавезујући документи, појављују се 1994. а затим и 2005. године у виду конвенција које регулишу проблематику насиља над женама. Конвенција о превенцији, кажњавању и искорењивању насиља према женама, познатија као Конвенција из Белема у Парау, представља обухватан документ који је базиран и на превенцији и на санкционисању насилног понашања. Значај овог документа лежи у прописаној обавези држава уговорница да осуде све облике насиља усмереног ка женама као и да, у своје јавне политике, уврсте политику превенирања, спречавања и искорењивања али и санкционисања насилних аката над женама. Други документ правно обавезујуће снаге је Протокол о правима жена у Африци који представља значајно достигнуће у борби за женска права на овом континенту.

Кад је реч о нормирању ове сфере на подручју Европе, неопходно је поменути да се ова тема на тлу нашег континента први пут разматрала 1985. године када је и усвојена Препорука бр. 85 о насиљу у породици , затим и 1993. Декларација о политици супротстављања насиљу према женама у демократској Европи која је садржала и препоруку за усвајање и спровођење акционог плана којим би се европске земље бориле против насиља усмереног ка женама. Нови миленијум донео је и сазревање идеје о потреби решавања проблема насиља над женама, што се у Европи манифестовало кроз доношење низа докумената од који се издвојила Препорука (2002) 5 за заштиту жена од насиља у којој је препознато и наведено девет различитих облика малтретмана жена. Доношење правних документа који су уређивали ову сферу представљало је добру праксу која се кретала у правцу креирања решења за превенирање и искорењивање насиља, али је и даље велики број земља чланица Савета Европе ова документа посматрао као правно необавезујућа, при чему се јавила потреба да се успостави међународни документ који ће имати обавезујућу правну снагу и чије ће одредбе земље потписнице морати да уврсте у своје националне системе. Након двогодишњих напора Европског комитета за превенцију и борбу против насиља над женама, дошло се до израде данас најнапреднијег међународног документа у овом домену - Конвенције о спречавању и борби против насиља над женама и насиља у породици, познатије као Истанбулска конвенција. Република Србија спада у првих 10 земаља које су ратификовале ову конвенцију чиме је иста, стављена на коришћење и имплементацију релевантним актерима друштва - професионалцима који раде са жртвама, извршиоцима насиља али и законодавцу који би требало да национални законодавни оквир усклади са одредбама Истанбулске конвенције.

Насиље у породици је у домаћем систему регулисано Породичним законом који даје општу дефиницију овог феномена, (Породични закон - ПЗ, чл. 197) и предвиђа мере заштите које доноси суд у посебном поступку (ПЗ, чл.198). Кривичним закоником насиље у породици је дефинисано као кривично дело и предвиђене су мере којима се овакво дело санкционише, али посебан значај ратификовања Истанбулске конвенције лежи у чињеници да је њеним усвајањем у домаћи систем први пут уведен засебан концепт насиља над женама, који овај феномен одређује као „кршење људских права и облик дискриминације над женама које представља сва дела родно заснованог насиља која доводе или могу довести до: физичке, сексуалне, психичке, односно финансијске повреде или патње за жене, обухватајући и претње таквим делима, принуду или произвољно лишавање слободе, било у јавности било у приватном животу”.

За даљу анализу, значајно је навести кључне доприносе поменуте конвенције, а који указују на иновативност и посвећен приступ креатора овог документа али и значај усклађивања законодавних оквира и институционалне праксе земаља потписница, што се односи и на домаћи нормативни поредак. Дакле, овај документ представља први правно обавезујући документ у области борбе против насиља над женама; почива на принципу „потпуне посвећености” у превенцији, заштити, процесуирању и кажњавању насилног понашања; прецизира феномен насиља над женама, односно редефинише поимање на којем почивају ранија међународна документа стављајући акценат на дискриминацију жена и кршење људских права; одликује се родном димензијом; успоставља стандарде у домену мера правне заштите и заштите пред релевантним институцијама али и стандарде пружања подршке жртвама, процесиурања и санкционисања починилаца као и стандарде третманских програма за починиоце; интегрише моделе добре праксе у заштити жртава; даје смернице за успостављање законодавног и стратешког оквира као и за спровођење мера заштите на нивоу националних држава; препознаје вишеструко дискриминисане жртве и указује на значај међународне сарадње, размене и трансфера добре праксе.

Усклађивање домаћег законодавног оквира са постулатима ове конвенције довело је до прекретнице у борби против насиља над женама. Оно што је важно нагласити је чињеница да је Србија усвајањем овог међународног правног инструмента ставила резерву на одређене делове, и то на оне који се тичу накнаде жртвама као и на питање територијалне јурисдикције и надлежности у случајевима сексуалног насиља, укључујући силовање, принудни брак и абортус и генитално сакаћење жена. Да би усклађивање прописа са овом конвенцијом било потпуно, неопходне су промене Кривичног закона, посебно нормирање дела о прогањању, али и успостављање нових услуга које би биле на располагању жртвама и које би их охрабриле на путу ка изласку из, неретко, зачараног круга насиља и трпљења.

Ова конвенција је дала допринос у посматрању насиља над женама кроз призму родно заснованог (партнерског) насиља, па је тако у домаћем систему дошло до свеобухватног нормативног уређивања интервенција које спроводе надлежни органи, установе као и организације у циљу заштите жртве породичног односно партнерског насиља кроз доношење неколико протокола којима се дефинише поступање релевантних актера друштва. То су: Општи протокол о поступању и сарадњи установа, органа и организација у ситуацијама насиља над женама у породици и у партнерским односима; Посебан протокол о поступању центара за социјални рад као органа старатељства; Посебан протокол о поступању полицијских службеника у случајевима насиља над женама и Посебан протокол Министарства здравља о поступању у случајевима насиља над женама у партнерским односима. Овим документима су ближе биле одређене надлежности појединачних институција, што је као резултат требало да има правовремено пружање помоћи и адекватне заштите жртви партнерског насиља.

Међутим, како је сваке године све више и више жена жртава насиља, може се закључити да наведени протоколи нису дали задовољавајуће резултате, те је доношење посебног закона, којима се регулише спречавања насиља у породици и партнерским односима, заиста било неопходно. Закон о спречавању насиља у породици, како је име овог прописа, донет је 2016. године, али је његова примена отпочела половином 2017. године. Овај пропис, којим је начелно прихваћен Аустријски модел заштите од насиља, доноси сијасет новина у наш правни систем, што самим тим доноси и поједине нејасноће и недоречености у примени.

Доношењем овог Закона, отклоњени су недостаци у домаћој регулативи, тј. законска решења која се односе на неусклађено дефинисање члана породице у Породичном и Кривичном закону, означавање чланом породице само партнера са којим особа живи чиме су аутоматски неоправдано изузети интимни партнери који не деле домаћинство, непостојање програма за насилне мушкарце као и непостојање одредби у вези уважавања утицаја насиља над женом која изврши кривично дело. Тако, насиље у породици, у смислу овог закона, јесте акт физичког, сексуалног, психичког или економског насиља учиниоца према лицу са којим се учинилац налази у садашњем или ранијем брачном или ванбрачном или партнерском односу или према лицу са којим је крвни сродник у правој линији, а у побочној линији до другог степена или са којим је сродник по тазбини до другог степена или коме је усвојитељ, усвојеник, храњеник или хранитељ или према другом лицу са којим живи или је живео у заједничком домаћинству. Такође, прописана је синхронизована акција надлежних органа и служби, са јасном поделом надлежности.

Потпуно нормативно и стратешко усклађивање домаћег система са оним који је као пожељан и прописан Истанбулском конвенцијом, упркос евидентном напретку, заправо тек предстоји. Иако доношење овог Закона представља огроман помак у борби против насиља над женама, пред законодавцем је озбиљан задатак, да заједно са актерима праксе али и невладиним сектором, учесталим анализама легислативе и њене примене, уз јасно и прецизно истицање „уских грла“ у истој, пут ка спровођењу ових одредби и деловање у најбољем интересу жртве у складу са прописаним механизмима, учини максимално ефикасним и целисходним.

Када се говори о насиљу над женама, посебан акценат треба ставити на насиље над женама са инвалидитетом. Жене са инвалидитетом, као двоструко рањива група становништва, налазе се у заиста незавидном положају. Упркос свеобухватном унапређењу правног оквира, не дефинисање надлежности одређеног органа или установа уз обавезу ургентног поступања приликом насиља над женама са инвалидитетом, уз непостојање специфичних услуга које су неопходне када је жена са инвалидитетом жртва насиља, ставља их у заиста дискриминишући положај, чак и у односу на жене жртве насиља опште популације.

Подсећања ради, доношењем Закона о спречавању дискриминације особа са инвалидитетом, и ратификацијом Конвенције Уједињених нација о правима особа са инвалидитетом и Опционог протокола уз Конвенцију о правима особа са инвалидитетом, правни систем Републике Србије је знатно унапређен када су у питању права особа са инвалидитетом. Такође, за унапређење положаја и заштиту права и жена са инвалидитетом посебан значај има CEDAW (Конвенција о елиминацији свих облика дискриминације жена) а усвојена је на седници УН 1979 године, а ступила је на снагу 1981. године. Република Србија, као сукцесор Југославије, наставила је да исту примењује у оквиру свог правног система. Конвенција је међународно правни инструмент о људским правима легислативног карактера. Одредбама Конвенције утврђена је равноправност мушкарца и жене у погледу свих економских, друштвених, културних, грађанских и политичких права, одређене су мере за надзор над остваривањем равноправности мушкарца и жене у поменутим областима.

Међутим, упркос ратификацији свих наведених конвенција, и стварању заиста солидног правног оквира као предуслова за ефикасно спречавање насиља над женама, у пракси је ситуација мало другачија. Податак да је у протеклој години двадесет девет жена и двоје деце изгубило живот као жртве насиља заиста би требао да буде забрињавајући за све надлежне органе и институције. Информација да се тај број и током протеклих година креће око тридесет, указује да у осмишљеном систему нешто не функционише баш најбоље. Чињеница да жене са инвалидитетом које су жртве насиља, нису препознате као изузетно рањива група, нити у стварању правног оквира, нити у његовој примени, заиста је алармантна.

Важан део у заштити жена које су преживеле насиље јесте стварање координисане акције свих надлежних институција и служби у заједници. Да би се постигло координисано деловање служби у заједници неопходно је да постоје усаглашене дефиниције различитих врста насиља, исто разумевање динамике насиља у породици, а нарочито утицај неједнаке моћи и контроле у партнерском односу, као и заједнички принципи деловање који руководе поступање свих служби. Минимум заједничких принципа свих служби, како би деловање свих надлежних институција и служби било ефикасно, мора да садржи следеће принципе: безбедност жртве је приоритет у раду стручних служби; насилник је искључиво одговоран за насилничко понашање; фокус интервенција је заустављање насиља, а не поправљање или прекид односа; све интервенције треба да узимају у обзир неједнакост моћи између жртве и насилника; институције су одговорне да преузму мере заштите жртве и мере према учиниоцима насиља.

У ланцу овако уврежених институција, органа и установа, вероватно најзначајнију и најосетљивију улогу имају центри за социјални рад. Наиме, у случају насиља, центри, идентификују насиље у породици постављањем питања о насиљу свакој клијенткињи; евидентирају акте насиља; формирају писану документацију о сваком/ој клијенту/кињи (досије); узимају изјаву о насиљу од оба супружника (у одвојеним разговорима); пријаву о насиљу од стране својих клијенткиња прослеђују полицији; преузимају рад са породицом чим полиција заврши своју интервенцију, обезбеђују повратне информације за полицију; пружају неопходну помоћ жртвама насиља и информишу их о правима, другим институцијама и организацијама у којима могу потражити помоћ; мотивишу жртве да учествују у правном процесу (ако је покренут) и пружају информативну и психолошку подршку током процеса; у циљу заштите жртава подносе предлоге суду: за самостално вршење родитељског права од стране жртве, за ограничење родитељског права (у делу виђања са децом), за делимично лишавање родитељског права насилника, за изрицање мера заштите од насиља у породици, и по потреби сведоче на суду; предузимају друге интервенције из својих надлежности (остваривање права на НСП, једнократна новчана помоћ и помоћ у натури и друге врсте материјалне помоћи жртвама, обезбеђивање смештаја, и др.); остају у контакту са породицом која има проблем насиља; повезују се са полицијом и тужилаштвом у случајевима хитних интервенција; иницирају ефикасну сарадњу са лекарском службом за теренски рад и психиијатријском службом, посебно у случајевима обавезног лечења од алкохолизма и смештаја у психијатријске установе; успостављају повратне везе са тужилаштвом (да ли је подигнута кривична пријава) и са судовима (да ли је донета пресуда).

До доношења Закона о спречавању насиља у породици, центар са социјални рад је имао координаторску улогу у заштити жена од насиља у партнерским односима и насиља у породици. Доношењем Закона, јасно су разграничене надлежности и поступање свих државних органа и установа у спречавању насиља у породици, док је координаторска улога намењена јавном тужилаштву. Такође, предвиђено је и њихово заједничко ангажовање у случајевима насиља у породици који нису окончани правноснажном судском одлуком у грађанском или кривичном поступку, ради ефикасне заштите жртава породичног насиља. Улога центра за социјални рад у систему заштите жена жртава насиља сада се овим законом јасно дефинише.

Чланом 11. Закона је прописано да руководилац сваког центра за социјални рад одређује међу запосленима у центру тим стручњака да помажу у спречавању насиља у породици и пружају подршку жртвама насиља.

Чланом 15. Ставом 3. Закона је прописано да пре окончања процене ризика, надлежни полицијски службеник може, по потреби, затражити мишљење центра за социјални рад.

Чланом 17. Ставом 6. Закона је прописано да надлежни полицијски службеник доставља наређење, одмах после његовог уручења, основном јавном тужиоцу на чијем подручју се налази пребивалиште, односно боравиште жртве, центру за социјални рад и групи за координацију и сарадњу, а жртва насиља писмено се обавештава о врсти хитне мере која је изречена.

Чланом 24. Ставом 1. Закона је прописано да се лица одређена за везу именују у полицијској управи, основном и вишем јавном тужилаштву, основном и вишем суду и центру за социјални рад, док је ставом 2. Овог члана Закона прописано да их именује руководилац полицијске управе, јавни тужилац, председник суда и руководилац центра за социјални рад, из реда надлежних полицијских службеника и судија и заменика јавних тужилаца који су завршили специјализовану обуку, и запослених у центру за социјални рад.

Чланом 25. Ставом 1. Закона је прописано да се на подручју сваког основног јавног тужилаштва образује група за координацију и сарадњу.

Чланом 26. Ставом 1. Закона је прописано да групу за координацију и сарадњу чине представници основних јавних тужилаштава, полицијских управа и центара за социјални рад, са подручја за које се група образује, док је ставом 3. Овог члана Закона прописано да групом за координацију и сарадњу председава члан групе из реда заменика основног јавног тужиоца.

Чланом 32. Ставом 5. Закона је прописано да надлежни центар за социјални рад води евиденцију о примени индивидуалних планова заштите и подршке жртви, која садржи: име, презиме, јединствени матични број грађана и адресу пребивалишта, односно боравишта жртве; податке о индивидуалном плану заштите и подршке жртви; податке о планираним мерама заштите жртве; податке о планираним мерама подршке жртви; податке о извршиоцима конкретних мера заштите и подршке и роковима за њихово предузимање и податке о плану праћења и процени делотворности планираних и предузетих мера.

Чланом 36. Ставом 2. Закона је прописано да ће се новчаном казном од 50.000 динара до 150.000 динара казнити за прекршај одговорно лице у државном и другом органу, организацији и установи које полицији или јавном тужиоцу неодложно не пријави или не реагује на пријаву или опструира пријављивање или реаговање на свако сазнање о насиљу у породици или непосредној опасности од њега (члан 13. став 2).

Ради отклањања евентуалних нејасноћа у примени овог Закона, Министарство за рад, запошљавање, борачка и социјална питања је донело Упутство о реализацији обавезе центара за социјални рад у примени Закона о спречавању насиља у породици. Наведеним упутством јасно је указано на посебне и опште обавезе центара за социјални рад прописане Законом о спречавању насиља у породици.

Такође, Одлуком о образовању савета за сузбијање насиља у породици формиран је Савет за сузбијање насиља у породици (у даљем тексту: Савет), са задатком да прати примену Закона о спречавању насиља у породици и да побољшава координисање надлежних државних органа, установа и других субјеката и делотворност спречавања насиља у породици и заштиту од насиља у породици. Савет се састаје по потреби, а најмање једном у шест месеци. Савет може, по потреби, укључити у рад и представнике научних и других стручних институција и удружења чија је делатност повезана са заштитом од насиља у породици, који по позиву могу присуствовати седници Савета. Такође, Савет може тражити податке, анализе, обавештења и извештаје од надлежних државних органа и установа, у вези са питањима због којих је образован, а у свом раду Савет може користити стручну помоћ у виду међународних пројеката. Најмање једном годишње Савет о свом раду подноси извештај Влади. Савет доноси препоруке у циљу побољшавања координисања надлежних државних органа, установа и других субјеката ради спречавања насиља у породици и заштите од насиља у породици. Савет одлучује већином гласова свих лица која чине Савет.

Законом о **со**цијалној заштити уређује се делатност социјалне заштите, циљеви и начела социјалне заштите, права и услуге социјалне заштите, поступци за остваривање права у социјалној заштити и коришћење услуга социјалне заштите, права и обавезе корисника социјалне заштите, оснивање и рад установа социјалне заштите, услови под којима услуге социјалне заштите могу пружати други облици организовања, надзор над радом установа социјалне заштите, инспекцијски надзор у вршењу делатности социјалне заштите, положај стручних радника и стручних сарадника у социјалној заштити, оснивање Коморе социјалне заштите, подршка и унапређење квалитета стручног рада у систему социјалне заштите, финансирање социјалне заштите, као и друга питања од значаја за социјалну заштиту. Чланом 41. Ставом 1. Овог Закона је прописано да корисник права или услуга социјалне заштите јесте појединац, односно породица која се суочава с препрекама у задовољавању потреба, услед чега не може да достигне или да одржи квалитет живота или која нема довољно средстава за подмирење основних животних потреба, а не може да их оствари својим радом, приходом од имовине или из других извора. Ставом 3. Овог члана Закона је прописано да пунолетно лице од навршених 26 до навршених 65 година (у даљем тексту: одрасли) и пунолетно лице старије од 65 година (у даљем тексту: старији корисник) јесте корисник у смислу става 1. овог члана, када је његово благостање, безбедност и продуктиван живот у друштву угрожен ризицима услед старости, инвалидитета, болести, породичних и других животних околности, а нарочито: ако има телесне, интелектуалне, сензорне или менталне тешкоће или тешкоће у комуникацији, и када се, услед друштвених или других препрека, сусреће с функционалним ограничењима у једној или више области живота; ако постоји опасност да ће постати жртва или ако јесте жртва самозанемаривања, занемаривања, злостављања, експлоатације и насиља у породици; ако се суочава с тешкоћама због поремећених односа у породици, зависности од алкохола, дрога или других опојних средстава или због других облика друштвено неприхватљивог понашања и других узрока; ако је жртва трговине људима; ако је страни држављанин и лице без држављанства у потреби за социјалном заштитом; ако има потребе за домским смештајем и друге потребе за коришћењем социјалне заштите. Чланом 56. Ставом 1. Овог Закона је прописано да се услуге социјалне заштите могу пружати у виду неодложних интервенција ради осигурања безбедности у ситуацијама које угрожавају живот, здравље и развој корисника и обезбеђују се 24 сата дневно, док је ставом 2. Овог члана Закона прописано да услуге неодложне интервенције пружа центар за социјални рад уз обавезну сарадњу са другим надлежним органима и службама.

Правилником о организацији, нормативима и стандардима рада центра за социјални рад уређује се обављање делатности центра за социјални рад (у даљем тексту: центар) у вршењу јавних овлашћења, и то: организација, нормативи и стандарди стручног рада и садржај и начин вођења евиденције о корисницима и документације о стручном раду. Овим правилником је прописано да у вршењу јавних овлашћења, центар, у складу са законом, између осталог доставља, на захтев суда, мишљење о сврсисходности мере заштите од насиља у породици коју је тражио други овлашћени тужилац и пружа помоћ у прибављању потребних доказа суду пред којим се води поступак у спору за заштиту од насиља у породици.

Дакле, сумирањем и анализом свега до сада наведеног, може се закључити следеће: правни оквир јесте унапређен и осмишљен у теорији ефикасан механизам за заштиту од насиља у породици и партнерским односима, али број страдалих жена указује да и даље постоје проблеми у примени донетих прописа. Такође, новине које Закон о спречавању насиља у породици доноси у виду хитних мера (мера привременог удаљења учиниоца из стана и мера привремене забране учиниоцу да контактира жртву насиља и прилази јој) требало би да дају добре резултате у будућности. Међутим, како овим законским изменама није препознат нарочито рањив и осетљив положај жена са инвалидитетом жртава насиља, овом приликом желимо да посебно истакнемо тај недостатак позитивних законских решења.

Наиме, чињеница је да, у систему социјалне заштите где не постоје довољно развијене услуга подршке особама са инвалидитетом, партнери својим ангажовањем, залагањем и трудом надомешћују непостојање услуге помоћи у кући или персоналне асистенције. Међутим, поставља се питање, шта се дешава са женом са инвалидитетом жртвом насиља у случају када оваква услуга не постоји, а када је њеном партнеру изречена хитна мера привременог удаљења учиниоца из стана и мера привремене забране учиниоцу да контактира жртву насиља и прилази јој. Закон о спречавању насиља у породици је пропустио да уреди овај случај. Такође, ни прописи који би изворно требали да регулишу ову материју нису усаглашени и синхронизовани са новим законским решењима.

Како би потребу за наведеним сагледали јасније, потребно је да се вратимо на сам почетак. Насиље према женама у породици и у партнерским релацијама има бројне манифестације, а најчешће класификације специфичних облика укључују: физичко, сексуално, психичко и економско насиље, уз чињеницу да је у реалним ситуацијама оно испреплетено и да се временом мења. Физичко насиље подразумева бројне и веома различите манифестације примене или претње силом Тежина насталих повреда варира, од минималних и лаких до озбиљних, тешких повреда и функционалних оштећења, чак и смртних исхода. Физичко насиље обухвата уједање, гурање, шутирање, дављење, бацање на земљу, увртање руку, саплитање, премлаћивање, чупање косе, претња оружјем, шамарање итд. Психичко насиље најчешће се третира као пратилац и индикатор других облика насиља, а анализе упућују на то да је у насилничком понашању некада тешко раздвојити независне облике. Самостално присутан, или у комбинацији са другим облицима насиља, овај облик насиља игра кључну улогу у „сламању отпора“ и у обезбеђивању „добровољне жртве“. „Теже“ форме насиља (физичко и сексуално) нису нужне у постизању моћи и контроле над партнерком, осим као потенцијална претња, са реалном могућношћу реализације, која жену држи у сталном страху за живот и здравље. Психичко насиље према партнерки је свесно, намерно и са циљем спроведено како би се нанео психички бол. Оно обухвата игнорисање, омаловажавање, понижавање, оптуживање, псоване, критиковање, надевање погрдних имена, наметање осећања кривице, манипулација показивањем осећања. Економско насиље препознаје се као контекст, односно фактор насиља, као последица изложености другим облицима насиља и као независни облик насиља према женама у породици, односно начин на који насилник постиже контролу и доминацију над партнерком. Истовремено, жеља жене за економском независношћу представља фактор ризика за појаву насиља, а његова очигледна последица је онеспособљавање жене за самосталну егзистенцију, ште се перципира и као најчешћи разлог останка у заједници са насилником. У нашем контексту ова препрека је посебно појачана дуготрајном економском кризом, великом стопом незапослености и изразито малим средствима социјалне материјалне помоћи. Такође, истраживања указују и на „обрнути“ феномен, по коме су запослене жене које зарађују више од својих партнера изложене насиљу. Економско злостављање подразумева ситуације у којима партнер спречава жену да нађе или затражи посао, приморава је да моли за новац, даје јој недовољну своту новца, условљава давање новца, тражи од ње да оправда сваку пару, не дозвољава јој да има увид и приступ у породичну зараду. Сексуално насиље подразумева широк спектар радњи које представљају свако нежељено понашање сексуалне природе. Јавно мњење, па и стручна јавност, имају битно различите реакције када је у питању силовање и сексуално злостављање брачног или ванбрачног партнера и злостављање непознатог лица. Претпоставке о добровољности и могућности злоупотребе врло су присутне у случајевима сексуалног насиља према партнерки, иако их истраживања не потврђују. Наводи се да што је контекст приватнији и што је већа блискост односа између особа, мања је вероватноћа да ће сексуални напад бити препознат. С аспекта друштвене акције, иако подаци потврђују распрострањеност овог вида насиља у породици, оно је веома потцењено. Сексуално насиље подразумева присиљавање на сексуални однос, изазивање стида, сексуалне примедбе, понуде, шале, третирање као сексуални објекат, силовање у браку, излагање порнографији итд.

Специфичност насиља у породици почива на специфичним карактеристикама односа између чланова породице и особеним механизмима (начинима, тактикама) и динамици успостављања насилног понашања. Посматрајући врсту релација између насилника и жртве, најучесталија је партнерска релација (брачни и ванбрачни, актуелни и бивши партнери), са јасним смером насиља од партнера ка партнерки, због чега се насиље у породици назива и насиље засновано на полу/роду.

Специфичност насиља у породици почива на специфичним карактеристикама односа између чланова породице и особеним механизмима (начинима, тактикама) и динамици испољавања насилног понашања. Посматрајући врсту релација између насилника и жртве, најучесталија је партнерска релација (брачни и ванбрачни, актуелни и бивши партнери), са јасним смером насиља од партнера ка партнерки, због чега се насиље у породици назива и насиље засновано на полу/роду.

Са друге стране, инвалидност као општи израз, убраја поремећаје, ограничења активности и ограничења учешћа. Поремећај је проблем у функцији или структури тела; ограничење активности је потешкоћа са којом се појединац сусреће при извршавању задатка или акција; док је ограничење учешћа проблем који појединац доживљава у укључивању у животне ситуације. Стога инвалидност није само здравствени проблем. То је сложен феномен, који одражава интеракцију између особина тела особе и особина друштва у којем он или она живи.

Дакле, насиље само по себи, због свог начина вршења и последица које оставља, као такво доводи жртву у једну осетљиву ситуацију због чега се она сврстава у рањиву категорију становништва која заслужује посебну заштиту. Када су пак у питању жене са инвалидитетом, које већ због самог инвалидитета потпадају у рањиву групу становништва, као жртве насиља постају нарочито рањиве, те је са те стране потребно обезбедити им и нарочиту заштиту.

Када се жена жртва насиља обрати центру за социјални рад, може да оствари и добије следеће услуге: информисање о правима и доступним услугама у заједници (нпр. као жртва насиља има право на бесплатну здравствену заштиту), ургентно збрињавање жртава насиља (сигурна кућа, хранитељска породица), пријављивање насиља полицији или тужилаштву, писање кривичних и/или прекршајних пријава, психо социјална подршка (коју пружа ЦСР или вас упућује на друге установе и организације, нпр. дом здравља, женску невладину организацију), материјална помоћ (увећана, једнократна, новчана социјална помоћ/увећана новчана социјална помоћ, субвенције на плаћање комуналних услуга), или друге врсте материјалне помоћи које признаје локална самоуправа, организовање „конференције случаја” са другим службама за планирање целовите и усклађене заштите и подршке за све жртве насиља, покретање судског поступка по службеној дужности, пружање помоћи суду у прибављању потребних доказа, достављање суду налаза и мишљења о сврсисходности тражене мере за заштиту од насиља (парнични поступак за изрицање мера заштите), упућивање на друге установе и организације у циљу остваривања права и услуга из других области (нпр. запошљавање, здравље, образовање), давање писмених и усмених упозорења насилнику као једна од мера за даљу изложеност жртве, развој социјалне мреже за подршку кориснице и праћење и процена ефеката предузетих мера за заштиту од насиља. Обавеза запослених у ЦСР је да приликом пријаве насиља у породици у Пријемној канцеларији затраже и забележе следеће податке о жртви насиља: име и презиме, контакт податке, податке о деци (уколико их има), врстама насиља које је жртва преживела, повредама и предузетим поступцима (ако их је било). На основу тих информација у центру за социјални рад се одређује приоритет за реаговање.

Међутим, када се жена са инвалидитетом жртва насиља чијем је партнеру изречена хитна мера привременог удаљења учиниоца из стана и мера привремене забране учиниоцу да контактира жртву насиља и прилази јој обрати центру за социјални рад, нажалост не може да оствари и добије услуге помоћи у кући или персоналне асистенције, или било које врсте подршке за свакодневно функционисање. Овакве услуге подршке женама са инвалидитетом жртвама насиља нису предвиђене ни једним законом или подзаконским актом, а све изнето до сада као и пракса, нажалост показују да је то неопходно. Иако је Законом о социјалној заштити прописано да се услуге социјалне заштите могу пружати у виду неодложних интервенција ради осигурања безбедности у ситуацијама које угрожавају живот, здравље и развој корисника и обезбеђују се 24 сата дневно, док је ставом 2. овог члана Закона прописано да услуге неодложне интервенције пружа центар за социјални рад уз обавезну сарадњу са другим надлежним органима и службама, неопходно је предвидети посебну услугу подршке женама са инвалидитетом жртвама насиља, није јасно које услуге социјалне заштите се могу пружити у виду неодложне интервенције, које су то ситуације, који критеријуми и рокови. Такође, сама реч „МОЖЕ“ у наведеном члану оставља исувише пуно простора за арбитреност и процену у сваком конкретном случају, што не би смео да буде случај у наведеној ситуацији. Такође, ни само поступање надлежних органа, служби и установа, у случају насиља над женом са инвалидитетом није прописано као ургентно и те да му као таквом треба посветити посебну пажњу и приоритет у поступању.

**ЗАКЉУЧАК**

Физичко и психичко злостављање код жена доводи до озбиљних здравствених последица. Здравствене последице трпљења насиља могу се презентовати на много начина и могу бити вишеструке. Утицај и последице насиља на здравље често не препознају ни саме жене или њихову важност потцењују. Многе злостављане жене, пре или касније имају потребу за лекарском помоћи, због специфичних повреда или због психичке трауме насиља, које није могуће пребродити без стручне подршке и помоћи. Насиље је, без сумње, повезано са последицама по здравље, било да се ради о тренутним или хроничним манифестацијама или фаталним и не фаталним исходима. Иако насиље има директне последице на здравље, као нпр. повреде, жртве насиља су такође изложене и ризицима нарушеног здравља у ближој или даљој будућности. Усвајање лоших животних навика, жена које трпе насиље, може се такође сматрати ризичним фактором за читав низ болести и стања. Истраживања указују да жене које су преживеле насиље у детињству, али и у одраслој доби, много чешће имају нарушено здравље од жена које насиље немају у свом искуству. Насиље повећава ризик од депресије, покушаја самоубиства, хроничног болног синдрома, психосоматских сметњи, повреда, гастроинтестиналних сметњи и низа стања везаних за репродуктивно здравље. Важност повезаности здравствених последица и злостављања садржан је у следећем: утицај злостављања на здравље траје још дуго пошто је насиље престало. Што је злостављање теже, веће су и последице по физичко и ментално здравље жене која га трпи и током времена трпљења, злостављања и понављаног насиља, последице на здравље се кумулирају. Последице насиља на здравствено стање жене могу бити фаталне и не фаталне. Фаталне последице подразумевају убиство, самоубиство, матерналну смрт и смрт као последицу АИДС-а. Клиничке манифестације злостављања укључују: повреде, различите здравствене проблеме, хроничне проблеме везане за стрес проузрокован животом у насилном и опасном окружењу, последице по репродуктивно здравље, психијатријске симптоме и понашања штетна по здравље.

Имајући у виду чињеницу да у претходних десет година у Србији је убијено преко 350 жена у случајевима родног насиља, те да је на годишњем нивоу овај број у стагнацији ако не и у порасту, тежак положај особа са инвалидитетом, нарочито тежак положај жена у друштву, али и обавезе које је Србија преузела ратификацијом разних међународних споразума, намеће се обавеза органима власти у Републици Србији да пронађу ефикасније и делотворније начине за спречавање насиља над женама, а посебно над женама са инвалидитетом. Наиме, иако су усвајањем Закона о спречавању насиља у породици законска решења у заштити од насиља усаглашена са решењима неких земаља чланица Европске уније, односно на врло сличне начине регулишу поступак заштите и овлашћења надлежних органа, стопа насиља у овим земљама је знатно нижа. Можда би се могло закључити да је културолошки, утицај средине(окружење) традиционални и други утицаји који су од битног значаја на ово, узрок томе, али је у пракси ситуација. Наиме, неизвесност санкције за извршено насиље, уз њено евентуално одложено дејство, сасвим сигурно у великој мери доприносе томе.

Разлог за то свакако лежи у поступању, односно не поступању, органа која понекад нису јасно прописана, дефинисана и предвиђена. Наведене измене и допуне прописа, ратификовање међународних конвенција, и увођење новина и међународних стандарда у заштити од насиља, уз анализу постојећег стања, проблема који постоје у примени прописа и тзв. „уских грла“ у систему заштите, уз посвећеније ангажовање свих надлежних органа, институција и установа представља кључ за превазилажење овог друштвеног проблема.

Одредбе новог Закона којима се прописује обавеза образовања Савета за сузбијање насиља у породици, као и Одлука којој је тај Савет формиран сасвим сигурно јесу новине које заслужују похвалу. Не може се извести било каква реформа или унапређење стања, без анализе већ постојећег стања, мана, недостатака и утврђивања потенцијално „слабих карика“ једног ланца. Међутим, у ситуацији када насиље над женама добија алармантне размере, обавеза састајања Савета по потреби, а најмање једном у шест месеци, делује заиста као слово на папиру.

Доследно и стриктно спровођење свих одредаба Закона о спречавању насиља у породици значајно је за афирмацију идеје владавине права и промоцију равноправности особа са инвалидитетом у Србији. Међутим, да би се планирани напредак остварио, неопходно је да сви релевантни актери заједнички раде на даљем унапређењу правног оквира. Оно што треба да представља прву активност за све учеснике „ланца“ заштите од насиља, а пре свега Савета, јесу поступања у циљу измена и допуна прописа у смислу препознавања жена са инвалидитетом жртава насиља као посебно рањиве подгрупе ове осетљиве популације, која заслужује посебне одредбе закона којима се прописују њихова права у случају насиља и изрицања хитних мера, као и хитно и ургентно поступање у таквим случајевима.

Органи власти у Републици Србији, а пре свега законодавна власт, морају убудуће да уведу и посебно истакну родну сферу у јавном животу, пре свега на начин да омогуће женама са инвалидитетом да учествују у креирању политика којима би се побољшао њихов положај, кроз већу стопу учествовања приликом креирања законских решења, као и на све друге сфере друштвеног живота, те да посебним мерама наметну ефективнији начини и мере заштите од насиља жена са инвалидитетом. Чињеница је да ниједан државни орган, институција, установа или цивилни сектор, не може боље знати и препознати које су то услуге које су јој потребне у остваривању свакодневних животних функција од жене са инвалидитетом, па чак и у ситуацији потенцијалног насиља у породици и партнерским односима. Због тога је јако важно да се приликом евентуалног разматрања ове анализе, као и приликом евентуалних измена прописа и проналажења адекватних решења за решавање уоченог проблема, у рад свих тела која на томе раде, укључе жене са инвалидитетом жртве насиља, и да оне, „из прве руке“ укажу на то шта су били проблеми у свакодневном функционисању након предузимања мера заштите од насиља, да ли су и како они превазиђени, и на који начин би, по њиховом мишљењу, овакве ситуације биле најефикасније решаване у будућности.

Оно што би било ургентно и неопходно, а што би било нека врста прелазног решења, имајући у виду количину проблема са којима се особе са инвалидитетом у Републици Србији сусрећу, јесте увођење у систем неке врсте обавезног „пакета“ услуга социјалне заштите и подршке за жене са инвалидитетом жртве насиља. Наиме, статистички подаци јасно указују да су жене са инвалидитетом најчешће незапослене, без средстава за живот и егзистенцијално угрожене. Неретко немају решено стамбено питање и услуге подршке за самосталан живот им пружају партнер или породица, ако постоји. И без статуса „жртве насиља“ убрајају се у изузетно рањиву групу становништва којој је често потребна и саветодавна помоћ. Недовољно развијен степен свих облика приступачности, углавном доводи до тога да су искључене из свакодневног живота друштва и препуштене саме себи. Због описане специфичности стања у коме се налазе жене са инвалидитетом жртве насиља, наведени пакет услуга би у себи требало да садржи услуге процене и планирања, дневне услуге у заједници, услуге подршке за самосталан живот, саветодавно-терапијске и социјално-едукативне услуге као и услуге смештаја. Такође, наведени пакет би морао да садржи и обавезни елемент материјалне подршке. Наравно, ургентност поступања које се мери у сатима, у оваквој ситуацији је неизбежна. Са друге стране, како би овај предлог заиста заживео и постао део система социјалне заштите, неопходно је оснажити центре за социјални рад, како бројчано и кадровски, тако и стручно. Велики проблем у томе и даље представљају прописи којима је уведена забрана запошљавања у јавном сектору, а који, када је у питању социјална заштита као предуслов за развитак и развој здравог друштва, те спречавање насиља над женама у оквиру ње, не би требали да важе.

Да би се на овом плану постигли резултати неопходно је спровести широк круг консултација пре свега са самим корисницама, али и запосленима у центрима за социјални рад, цивилним сектором, органима, институцијама и установама који се налазе у „ланцу“ заштите од насиља у породици и партнерским односима, и осмислити посебан, ефикасан и делотворан механизам за заштиту жена са инвалидитетом жртава насиља као изузетно осетљиве подгрупе ове рањиве категорије становништва.

Нужност за оваквим изменама итекако постоји, и неопходно их је што пре усавршити постојећу законску регулативу, како би се утицало на побољшање положаја жена са инвалидитетом, односно како би се оне ставиле у равноправан положај са општом популацијом становништва и унапредила женска људска права особа са инвалидитетом.

**ЛИТЕРАТУРА**

1. Бранковић, Б (2013). Вести из будућности - Истанбулска конвенција и одговорност државе за борбу против насиља над женама. Београд: Програм Уједињених нација за развој
2. Бранковић, Б. (2012). *Мапирање капацитета специјализованих организација за подршку жртвама родно заснованог насиља: Први корак ка успостављању јединствене националне СОС линије*. Београд: Пројекат Борба против сексуалног и родно заснованог насиља у сарадњи са Програмом Уједињених нација за развој (УНДП)
3. Буквић и сараднице, (2008.): Приручник за рад са женама са траумом мушког насиља феминистички приступ, Аутономни женски центар, Београд
4. Игњатовић, Т. (2011): *Насиље према женама у интимном партнерском односу: Модел координираног одговора заједнице,* Реконструкција Женски фонд, Београд
5. Логар, Р. (2005). *Аустријски модел интервенције у случајевима насиља у породици*. Београд: Аутономни женски центар.
6. Николић-Ристановић, В. (2013) *Праћење примене законских решења о насиљу у породици у Србији:* налази *пилот истраживања.* Београд: UN Women
7. Декларација УН о елиминисању насиља према женама (1993), доступна на: [*http://www.refworld.org/cgi-bin/texis/vtx/rwmain?docid=3b00f25d2c*](http://www.refworld.org/cgi-bin/texis/vtx/rwmain?docid=3b00f25d2c)
8. Декларација о политици супротстављања насиљу према женама у демократској Европи

(1993), доступна на: [*http://www.snp.co.me/print\_strane.asp?kat=1&id=758*](http://www.snp.co.me/print_strane.asp?kat=1&id=758)

1. Конвенције о спречавању и борби против насиља над женама и насиља у породици (2011), доступна на*:* [*http://www.parlament.gov.rs/upload/archive/files/lat/pdf/zakoni/2013/2246-13Lat.pdf*](http://www.parlament.gov.rs/upload/archive/files/lat/pdf/zakoni/2013/2246-13Lat.pdf)
2. Конвенција о превенцији, кажњавању и искорењивању насиља према женама (1994), доступна на [*http://www.oas.org/en/mesecvi/convention.asp*](http://www.oas.org/en/mesecvi/convention.asp)
3. Конвенција УН о елиминисању свих облика дискриминације жена (1979), доступна на: [*http://www.sostelefon.org.rs/zakoni/15.%20Konvencija%20o%20eliminisanju%20svih %20oblika%20diskriminacije%20zen.pdf*](http://www.sostelefon.org.rs/zakoni/15.%20Konvencija%20o%20eliminisanju%20svih%20oblika%20diskriminacije%20zen.pdf)
4. Закон о спречавању насиља у породици - "Сл. гласник РС", бр. 94/2016
5. Закон о социјалној заштити - "Сл. гласник РС", бр. 24/2011
6. Правилник о организацији, нормативима и стандардима рада центра за социјални рад "Сл. гласник РС", бр. 59/2008, 37/2010, 39/2011 - др. правилник и 1/2012 - др. правилник
7. Кривични законик Републике Србије (КЗ) – "Сл. гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014 и 94/2016
8. Пекиншка декларација и Платформа за акцију (1995) доступни су на [*http://www.un.org/womenwatch/daw/beijing/pdf/BDPfA%20E.pdf*](http://www.un.org/womenwatch/daw/beijing/pdf/BDPfA%20E.pdf)
9. Породични закон Републике Србије (ПЗ) –"Сл. гласник РС", бр. 18/2005, 72/2011 - др. закон и 6/2015
10. Препорука (2002)5 за заштиту жена од насиља, доступна на: <https://wcd.coe.int/ViewDoc.jsp?id=280915>
11. Препорука о насиљу у породици (1985), доступна на: [*http://ww.coe.int/t/dghl/standardsetting/victims/recR\_85\_4e.pdf*](http://ww.coe.int/t/dghl/standardsetting/victims/recR_85_4e.pdf)
12. Протокол о заштити жена у Африци (2003) доступан на: [*http://wgd.au.int/en/content/protocol-african-charter-human-and-peoplesrights-rightswomen-africa*](http://wgd.au.int/en/content/protocol-african-charter-human-and-peoplesrights-rights-women-africa)
13. Редован годишњи извештај Заштитника грађана за 2016. годину доступан на: [*http://www.izvestaj.rs/zastitnikgradjana/*](http://www.izvestaj.rs/zastitnikgradjana/)
14. Посебан извештај Заштитника грађана о примени Општег и посебних протокола за заштиту жена од насиља доступан на: [*http://www.rodnaravnopravnost.rs/index.php?option=com\_content&view=article&id=138:2015-02-24-15-03-31&catid=17:2012-12-13-09-53-59&Itemid=30*](http://www.rodnaravnopravnost.rs/index.php?option=com_content&view=article&id=138:2015-02-24-15-03-31&catid=17:2012-12-13-09-53-59&Itemid=30)
15. Посебан извештај Заштитника грађана о ситуацији породичног насиља над женама у Србији доступан на: [*http://ombudsman.rs//index.php/lang-sr/izvestaji/posebnii-izvestaji/2106-2012-01-12-13-43-33*](http://ombudsman.rs//index.php/lang-sr/izvestaji/posebnii-izvestaji/2106-2012-01-12-13-43-33)
16. Посебан извештај Заштитника грађана о обукама за стицање и унапређење знања и компетенција за превенцију, сузбијање и заштиту жена од насиља у породици и партнерским односима доступан на: [*http://www.rodnaravnopravnost.rs/attachments/article/230/Poseban%20izvestaj%20Zastitnika%20gradana%20%D0%BE%20obukama.pdf*](http://www.rodnaravnopravnost.rs/attachments/article/230/Poseban%20izvestaj%20Zastitnika%20gradana%20%D0%BE%20obukama.pdf)